|  |
| --- |
| Se vedlagte høringsliste   |

Høring over udkast til forslag til lov om ændring af lov om efterskoler og frie fagskoler (Ændringer af tilskudsbestemmelser for efterskoler og elevstøtte m.v.)

Vedlagt fremsendes udkast til forslag til lov om ændring af lov om efterskoler og frie fagskoler (Ændringer af tilskudsbestemmelser for efterskoler og elevstøtte m.v.).

Med lovforslaget foreslås et nyt geografisk skoletilskud til efterskoler med henblik på at sikre et bredt udbud af efterskoler. Med forslaget sker en målretning af midlerne til efterskolerne med henblik på at understøtte, at der fortsat er grundlag for etablering og drift af efterskoler af forskellig størrelse og i hele landet.

Endvidere foreslås ændringer af reglerne om beregning og udbetaling af tilskud til efterskoler til individuel supplerende elevstøtte. Med forslaget sker en målretning af midlerne til den individuelle supplerende elevstøtte til efterskoler med flest elever fra lavindkomstfamilier med henblik på at understøtte, at efterskolerne er en mulighed for alle unge.

Herudover foreslås det særlige tilskud til efterskoler for elever, som er indvandrere fra ikkevestlige lande og Albanien, Bosnien-Herzegovina, Serbien, Montenegro, Kroatien og Makedonien samt efterkommere af indvandrere fra disse lande, herunder flygtninge omfattet af lov om integration af udlændinge i Danmark og disse flygtninges børn, afskaffet.

Lovforslaget indeholder endvidere en mindre opdatering af reglerne for det særlige tilskud til efterskoler for elever, der deltager i meritgivende brobygningsforløb. Med forslaget opdateres bestemmelsen i overensstemmelse med gældende lovgivning om erhvervsuddannelser.

Undervisningsministeriet skal anmode om de bemærkninger, som udkastet til lovforslag giver anledning til.

Eventuelle bemærkninger til udkastet til lovforslag skal være ministeriet i hænde senest **tirsdag den 2. oktober 2018, klokken 12.00.**

Bemærkninger bedes sendt til følgende e-mailadresse med oplysningen ”Høringssvar – lovforslag om ændringer af tilskudsbestemmelser for efterskoler og elevstøtte m.v.” i emnefeltet: AUDGRUND@uvm.dk

Spørgsmål til udkastet til lovforslag kan rettes til undertegnede.

Lovforslaget forventes fremsat i november 2018. Alle høringssvar, herunder høringssvar modtaget efter høringsfristen, vil blive sendt til Folketingets Undervisningsudvalg.

Med venlig hilsen

Karen Peytz

Specialkonsulent

Direkte tlf. +45 33 92 51 66

Karen.Peytz@uvm.dk